প্রধান মন্ত্রীনা ‘স্বচ্ছতা হী সেবা’ খোংজং হৌদোকখ্রে, লৈবাক অপুনবগী তোঙান তোঙানবা কাংলুপকী মীওইশিংগা  ভিদিও কনফরেন্সকী থোংদা ৱারী শানখ্রে

প্রধান মন্ত্রী শ্রী নরেন্দ্র মোদীনা স্বচ্ছ ভারত অভিয়ান্দা মীয়াম্না শরুক য়াবা হেনগৎহন্নবা অমসুং বাপুগী তরু তনানবা ভারত অমগীদমক মঙজরম্বা মঙলান অদুবু মপুং ফাহন্নবগীদমক ‘স্বচ্ছতা হী সেবা’ খোংজং হৌদোকখ্রে। ঙসি হৌদোকখিবা ‘স্বচ্ছতা হী সেবা’ খোংজং অসিগী পান্দম লুবা নানবগী মাইকৈদা মীয়াম্না হেন্না শরুক য়াহনবনি। মসি ওক্তোবর ০২, ২০১৮দা স্বচ্ছ ভারত মিশন্না চহি মরি মপুং ফারকপগী থৌরম শেম–শাবগা মরি লৈননা পাংথোকপনি। মসিনা মহাত্মা গান্ধীগী ১৫০ শুবা মপোক কুমওনগী অহৌবসু ওইগনি। প্রধান মন্ত্রীনা মীপুম খুদিংমক্তা খোংজং অসিগী শরুক অমা ওইবীদুনা ‘স্বচ্ছ ভারত’ অমা শেম্নবগী থৌরাং অসিবু মপাঙ্গল কলহন্নবগীদমক ফোংদোকখি। মহাক্না লৈবাক অপুনবগী মফম ১৭কী তোঙান তোঙানবা কাংলুপশিংগী মীওইশিংগা ভিদিও কনফরেন্সকী থোংদা ৱারী শানখি। ৱারী শাবা হৌরকপদা প্রধান মন্ত্রীনা মাই পাকপা ঙমখ্রবা খরগী মতাংদা পাউদমখি। মদুগী মনুংদা মতৌ করম্না চহি মরিগী মনুংদা ভারতকী জিলা ৪৫০না লমহাংদা মাংশিনবা তোকখিবগে (ও.দি.এফ.) হায়বদসু পনখি। মতৌ অসুম্না রাজ্য অমসুং য়ু.তি. ২০না মতম অসিগী মনুংদা মশাবু ও.দি.এফ. ওইরে হায়না লাওথোকচখ্রে। মহাক্না শাফু পীরদুনা হায়খি মদুদি অমাংশঙ অমদি অমোৎ–অকাই হুন্দোকফমগুম্বা ফংহনবা অসিখক্তনা মতিক চাবা নত্ত্রি অমসুং মসিসু হায়খি মদুদি লুবা নানবা অসি হৈনবী অমনি মদু পুক্নীংদা থম্বা য়াই। মহাক্না হায়খি মদুদি লৈবাক অপুনবগী মীয়াম্না হৌজিক হৈনবী অসি চাউখৎহনবদা শরুক য়াররি। অসমগী দিব্রুগরগী অঙাংশিংনা প্রধান মন্ত্রীদা মখোয়গী স্কুল অমসুং লমদম অদুবু তরু–তনান্না থম্নবগী মতাংদা তৌখিবশিং অদুগী মতাংদা পাউদমখি। প্রধান মন্ত্রীনা পনখি মদুদি নহারোলশিং অসি খুন্নাইগী অহোংবা পুরক্নবগী রাজদুৎনি। মহাক্না হায়খি মদুদি অঙাংশিংনা লুবা নানবগী পাউজেল অসিবু শন্দোক্লিবা মওং অসি থাগৎনীংঙাইনি। গুজরাতকী মেহসানাদা মিল্ক অমসুং এগ্রিকলচর কোওপরেতিবশিংগী মীহুৎশিংনা লুবা নানবগী মতাংদা মখোয়না পাইখৎলিবা খোংথাংশিংগী মতাংদা প্রধান মন্ত্রীগা ৱারী শাননবা পুনখি। প্রধান মন্ত্রীনা পনখি মদুদি স্বচ্ছ ভারত অভিয়ান্না দাইরিয়াগুম্বা লাইনাশিং হন্থহনবা ঙমগনি। মুম্বৈগী গেৎ ৱে ওফ ইন্দিয়াদগী এক্তর অমিতাব বচ্চন্না মহাক্না শরুক য়ারিবা তোঙান তোঙানবা লুবা নানবগী থবক–থৌরমশিংগী মতাংদা পাউদমখি। মমিং চৎলবা ইন্দস্ত্রিয়েলিস্ত শ্রী রতন তাতাসু ৱারী–ৱাতাই অদুদা শরুক য়াখি। প্রধান মন্ত্রীনা থাজবা পীখি মদুদি প্রাইভেৎ সেক্তরনা তরু তনানবা ভারত অমা শেম্বদা অচৌবা থৌদাং য়াগনি। শ্রী সঞ্জয় গুপ্ত য়াওনা দাইনিক জাগরন্দগী সেনিয়র ওইরবা মীদিয়া পর্সনশিংনা নোইদাদগী ৱারী শানবা অদুদা শরুক য়াখি, অমসুং মখা তানা তরু তনালহন্নবা মখোয়গী থৌরাংশিং অদু ফোংদোকখি। লদাখগী অৱাংবা মফম পেঙ্গোং পাৎতগী আই.তি.বি.পি.গী জৱানশিংনা ৱারী শানবা অদুদা শরুক য়াখি। প্রধান মন্ত্রীনা জৱানশিং অদুবু মখোয়গী মথৌনা অমসুং লৈবাক অসিগীদমক মখোয়না তৌরিবশিং অদুগীদমক থাগৎপা ফোংদোকখি। ছত্তিসগরগী দান্তেৱারা অমসুং সালেমগী নুপী স্বচ্ছগ্রহীশিংনা প্রধান মন্ত্রীদা লুবা নানবগী মাইকৈদা মখোয়না থাংজিল্লিবা খোংথাংশিংগী মতাংদা পাউদমখি। প্রধান মন্ত্রীনা উত্তর প্রদেশকী মুখ্য মন্ত্রী য়োগী আদিত্যনাথ, ধর্মগী লুচীংবা শ্রী শ্রী রবিশঙ্করগা ৱারী শানখি। প্রধান মন্ত্রীনা গঙ্গাবু তরু তনালহন্নবা হোৎনরিবা নহারোলশিংগসু ৱারী শানখি। ৱারী–ৱাতাই তৌনবা অদুদা প্রধান মন্ত্রীনা স্বচ্ছতাগ্রহীশিংগী থৌদাং অদুগীদমক থাগৎপা ফোংদোকখি অমসুং হায়খি মদুদি পুৱারীদা মখোয়গী থৌদাং অসি নীংশিংদুনা লৈহৌরগনি। মহাক্না হায়খি মদুদি লুবা নানবগী মাইকৈদা ঐখোয়গী থাজবা অমদি ৱারেপ অসি অৱাংবা মতোল অদুদা লৈরি। মহাক্না মীয়ামদা স্বচ্ছতা হী সেবা খোংজংগীদমক্তা থবক তৌনবগীদমক ফোংদোকখি।